  Виталий Пронин Туспуктэм udmurt.ru сайтысь Ӵемысь ковидэн висё прививкатэк муртъёс. Кӧняез ке соос пӧлысь реанимациозь вуылӥзы. Михаил Ижкарын улэ. Нырысь коронавирусэн висьыны кузпалызлэн атаез кутскиз, бӧрысь чер воргоронлы но паласькиз. Пересь ӵыжы-выжыез висёнэз вормыны ӧз быгаты. Нош ачиз воргорон пневмониен курадӟиз, со тыосызлэсь 90 процентсэ шобыртӥз. - Мон прививка пуктыны турттӥсько вал, но весь малпалляй, берло но вутто ай шуыса, - вераз Михаил. Нош Сарапулысь Иванлэсь тыоссэ пневмония 100 процентлы шобыртӥз. Сое Элькун больницаысь врачъёс ЭКМО аппаратлэн юрттэменыз улӟытӥзы. - Мон спортэн эшъяськисько, таза улӥсько, - вераз Иван, - прививка пуктыны уг медӥськы вал - кышное кӧто. Оскылӥ, аслам иммунитетэ висёнэз вормыны быгатоз шуыса. Али туж жалясько, дырыз дыръя прививка ӧй пукты шуыса. 3-6 толэзь ортчыса, антителаосызлэн лыдзы кулэсмиз ке, Иван прививка пуктыны малпа. - Адями висёнэз капчиен вормиз ке но, прививка пуктыны кулэ, соку тазалыклы черен нюряськыны капчигес луоз, - вераз Удмуртиысь тазалыкез утёнъя министрлэн воштӥсез Марина Петренко. УД Теги: вакцинация Ковид коронавирус  